第四化、秉教法
夫道不可无师资,教不可无宗主,故老君师玉晨大道君[灵宝天尊]焉。大道君即元始天尊之弟子也。天尊生亿劫之前,为炁之祖,所以道君为天尊之弟子也。二圣既立,即老君嗣焉。而曰“老”,处长之称;“君”者,君宗之号。以老君先亿劫而生,后亿劫而长,天天宗奉,帝帝师承,故赐以“太上老君”之号。三圣相承,千古垂则。且道君、老君,皆具至圣之德,动息合道,岂假师承耶?盖以圣传圣,理自玄同。然起教之端,必资授受,为今昔之筌蹄,人天之鸿范也。
第五化、受玉图
老君于上皇元年甲子七月二日,出游西河,时见元始天尊乘八景玉舆,驾九色玄龙,三素飞云导从群仙,浮空而来,同会西河之上。天尊吐《洞玄内观玉符》以授老君三部八景并金书玉字二十四图,罗缕自明。老君即命主图上仙,依而画之。金书紫字,丹简玉章,于此成立。其图分上中下三部,部别八景。
上部八景:一、《神仙沐浴东井图》。二、《五岳真形图》。三、《通灵诀精八史图》。四、《六甲通灵图》。五、《九宫紫房图》。六、《元始太清图》。七、《真道混成图》。八、《西升宝录图》。
中部八景:一、《神仙通微灵化图》。二、《蹑虚九灵图》。三、《九变天图》。四、《常存图》。五、《守一养生图》。六、《守神含景图》。七、《寂嘿养真守志图》。八、《芝英玉女图》。
下部八景:一、《神仙六阴玉女图》。二、《九九道仙图》。三、《导引图》。四、《洞中呜保图》。五、《变化隐测图》。六、《采芝开山图》。七、《明镜图》。八、《无极太一图》。
凡二十四图,皆修身长生之术并洞玄元始之炁成也。
第六化、登位统
老君以大圣之功,化导无始,位育灵根,奚有品位名称者哉?然上有元始之尊,次有道君之圣。老君次道君之位,演化立功。既以陶镕三炁,运行万天,周布众法。元功克著,乃登极道之果,继三真之位,嗣太上之任,为法王之尊也。所以上总群圣,中理众真,下辖九天。在太微钩陈六星中,号曰天皇大帝曜魄宝,以故乘三使六把九枢机,统摄万类出处各件;秉持仙箓,主领神人、真人、仙人、圣人、贤人。但见百千亿天王,拜手于前,恳求岁时施布。赏校善恶之事,游行万方,以洪道化。而一老君常在太清太极宫也。
第七化、历劫运
老君生于无始,起乎无因,独立于冥涬之前,周行于开辟之后。经历劫运,甚为久远。劫运者,天地成坏之名,阴阳穷尽之数。阳尽即生阴,故为大水;阴尽即生